Gerugte dat Zuma staatskaping-verslag wil daagFoto van pres. Jacob Zuma: Siyasanga Mbambani, departement van kommunikasie Pres. Jacob Zuma het Woensdag gesê hy wou die bekendmaking van die openbare beskermer se staatskaping-verslag verhoed, omdat hy verkeerdelik onder die indruk was dat dit onvolledig is, en hy sal, nadat hy die inhoud bestudeer het, besluit of hy die inhoud wil daag. Die presidensie het gesê Zuma is hof toe om ŉ interdik te bekom teen Thuli Madonsela, voormalige openbare beskermer, om haar te verhoed om ŉ interimverslag oor haar ondersoek of Zuma en ander staatsamptenare onbehoorlike verbintenisse met die Gupta-familie het en of die etiese gedragskode oortree is. “Toe die aansoek ingedien is, was dit nie duidelik of die ondersoek afgehandel is nie,” het Zuma se kantoor gesê. “Die openbare beskermer het intussen dit duidelik gemaak dat die verslag op 14 Oktober 2016 afgeteken en gefinaliseer is.” Die presidensie het gesê Zuma het sy hooggeregshofaansoek teruggetrek “in die belang van geregtigheid en ŉ vinnige oplossing in die saak”. “Die president sal die inhoud van die verslag oorweeg om te bepaal of hy na die hof sal terugkeer en versoek dat dit hersien moet word.” Die ANC het intussen gesê hy sal Donderdag kommentaar lewer oor die verslag. “Die ANC sal die verslag bestudeer en môre, 3 November 2016, kommentaar lewer.” Die Pretoriase hooggeregshof het beslis dat die verslag Woensdag voor 17:00 bekendgemaak moet word. Lees die staatskapingverslag op Maroela Media.